text: Tuskær
  
  publiceret: 2017-04-27 06:24:02+02:00
  Tuskær, kunst- og kulturcenter 2 km syd for Fjaltring ved Lemvig. Centret er indrettet i en tidligere strandfogedgård tæt op ad klitten og Vesterhavet. Det er skabt i 1986 af Elin Nilsson som en selvejende institution med hende selv som den drivende kraft.
  Den permanente samling omfatter danske og afrikanske tekstiler samt dansk skulptur, grafik, akvarel og billedvævning fra 1900- og 2000-tallet. Samlingen rummer desuden udstillingen Tegn, Ornament og Mønster, en dokumentation for fortrinsvis nordiske stilarter, bl.a. fra Osebergskibet ved Oslo, og nordiske billedstene.
  Den permanente samling er i vidt omfang skabt gennem gaver fra fonde, legater og kunstnere, deriblandt billedkunstnerne Kirsten Lockenwitz og John Olsen og keramikerne Gertrud Vasegaard og Bodil Manz.
  En del kunstgenstande er deponerede, således inkakrukker (Erik og Niels Bak), skulpturen Stenens bevægelse (Ejgil Westergaard) og billedvævningen Jeg så ham som barn (Berit Hjelholt).
  På Tuskær afholdes desuden skiftende særudstillinger, kunstkurser, foredrag og koncerter. Blandt hyppigt tilbagevendende gæstemusikere er cellisten Morten Zeuthen, violinisten Elisabeth Zeuthen Schneider, pianisten Ulrich Stærk, trompetisten Palle Mikkelborg og guitaristen Pierre Dørge.
  Tuskær blev i 2016 overdraget af Naturstyrelsen til Lemvig Kommune. Samtidig blev Elin Nilsson udnævnt til æresborger i Lemvig.
  
  Kulturcentret Tuskærs hjemmeside
  